16 sarnaqäwi: Isaacatak mä suma warmi
¿AKA tawaq uñt’tati? Rebeca satawa. Uka tatax Isaac satarakiwa. Isaacan warmipäniw uka tawaquxa. ¿Kunjamatsa?
Abraham tataxa, mä suma warmi yuqapatakix munäna. Janiw munkänti Canaán markankir warmimpi casarasiñapxa, kunattix uka jaqinakax yaqha diosanakaruw yupaychapxäna. Ukatwa Abrahamax yanapiripar jawsasax akham säna: ‘Harán markar sarasin familiaranakaj taypit mä warmi yuqajataki irptanirapita’ sasa.
Ukaratpachawa Abrahaman yanapiripaxa tunka camellompi wali jaya Harán uraqkam saräna. Abrahaman familiaranakapax utjasipkäna uka uraqir purisaxa, mä phuju jak’aruw samart’äna. Niyaw jayp’untxäna, walja tawaqunakarakiw uka markat um waytasir mistunipxäna. Ukatxa, Abrahaman yanapiripax Jehová Diosat akham sasaw mayisïna: ‘Khiti tawaqutï um churitani ukhamaraki camellonakajarus umt’ayarakini uka tawaquruw Isaacan warmipäñapataki jumax ajllïta’ sasa.
Ukatxa, Rebeca sata tawaquw um waytir jutäna. Uka tawaqur um waxt’it säna ukhaxa, mäkiw um churäna. Ukatxa umat wañjata camellonakarusa ukhamarakiw umarayäna. Camellonakax wal umapxi, ukhamaxa uma churasax wal qarpachänxa.
Rebecax um churañ tukuyxäna ukhaxa, Abrahaman yanapiripaxa, khitin phuchapätasa sasaw jiskt’äna. Ukatxa utamar aka arumax qurpacht’itasmati sasarakiw jiskt’äna. Rebecax akham sänwa: ‘Betuelan phuchapätwa, utajanxa utjiw mä chiqax qurpachasiñatakixa’ sasa. Abrahaman yanapiripaxa, Betuelax khitïnsa ukxa yatïnwa, Abrahaman Nacor sat jilapan yuqapänwa. Abrahaman familiaranakapan utapar puritapatwa Jehová Diosar qunqurt’asisin yusparäna.
Abrahaman yanapiripaxa kunarus sart’äna ukxa uka arumpachaw Betuel tatarusa Labán sata Rebecan jilaparusa yatiyänxa. Jupanakasti Rebecax Isaacampi casarasirix saraspaw sapxänxa. Rebecax jiskt’ataxa, ¿kamsänsa? Jïsa, saräw sänwa. Ukatwa, qhipürpachax camellot Canaán uraqiru kutt’xapxäna.
Arumaw purinipxäna. Ukat Rebecax mä waynaruw pampan sarnaqaskir uñji. Isaacänwa. Isaacax wal kusisïna Rebecar uñjasaxa. Sara mamitapax niy kimsa marakiw jiwataskäna, ukatwa jupax wali llakita sarnaqaskäna. Ukampisa jichhax Rebecaruw wal munasïna, ukat wasitampiw kusisitäxäna.
Génesis 24:1-67.
Jiskt’äwinaka
- ¿Khitis aka waynasa, aka tawaqusa?
- ¿Abrahamax kunjams yuqapatak warmi thaqharapïna, kunatsa?
- ¿Abrahaman yanapiripan mayisitapar kunjamsa Diosax jaysäna?
- ¿Isaacampi casarasiñamataki sarañäni satax kamsäns Rebecaxa?
- ¿Kunatsa Isaacax wasitampi kusisxänxa?
Yaqha jiskt’äwinakampi
- Liyt’añamawa Génesis 24:1-67.
Abrahaman yanapiripampi phujun jikisipki ukhaxa, ¿kunjam tawaqütaps Rebecax uñacht’ayäna? (Gén. 24:17-20; Pro. 31:17, 31.)
Isaac layku Abrahaman luratapatxa, ¿kunsa jichha tiempo cristianonakax yatiqasipxaspa? (Gén. 24:37, 38; 1 Cor. 7:39; 2 Cor. 6:14.)
¿Kunatsa wali wakisirixa lup’iñatak tiempo apsuñaxa, kunjamtï Isaacax lurkäna ukhama? (Gén. 24: 63, NM; Sal. 77:12; Fili. 4:8.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn